b'\n_START_ARTICLE_\nPirmasis suirut\xc4\x97s laikotarpis\n_START_SECTION_\nIstorija\n_START_PARAGRAPH_\nVI faraon\xc5\xb3 dinastijos pabaigoje d\xc4\x97l menk\xc5\xb3 Nilo potvyni\xc5\xb3 \xc5\xbemon\xc4\x97s \xc4\x97m\xc4\x97 da\xc5\xbeniau badauti, kilo riau\xc5\xa1\xc4\x97s. D\xc4\x97l to imtas kaltinti faraonas, nes b\xc5\xabtent valdovas kaip dievo reinkarnacija \xc5\xbeem\xc4\x97je tur\xc4\x97jo u\xc5\xbetikrinti gausius Nilo potvynius. Valdant VI dinastijos faraonui Pepiui II \xc5\xa1alis susiskald\xc4\x97 \xc4\xaf atskiras sritis, o karaliaus vald\xc5\xbeia ilgainiui susilpn\xc4\x97jo. Viena to prie\xc5\xbeas\xc4\x8di\xc5\xb3 gal\xc4\x97jo b\xc5\xabti toji, kad Pepis II buvo silpnas valdovas ir vald\xc4\x97 labai ilgai \xe2\x88\x92 faraonu tapo 6 met\xc5\xb3 am\xc5\xbeiaus ir karaliavo ne ma\xc5\xbeiau 60 met\xc5\xb3. Faraono paskirti povincij\xc5\xb3 valdytojai nomarchai virto vietos kunigaik\xc5\xa1\xc4\x8diais. Monarchijoje \xc4\x97m\xc4\x97 kilti kriz\xc4\x97, kuri truko nuo VII iki XI dinastijos. Pirmasis suirut\xc4\x97s laikotarpis prasid\xc4\x97jo apie 2200 m. pr. m. e. ir, pasak \xc4\xafvairi\xc5\xb3, autori\xc5\xb3, t\xc4\x99s\xc4\x97si nuo \xc5\xa1imto iki \xc5\xa1imto devyniasde\xc5\xa1imt met\xc5\xb3._NEWLINE_Pasak Manetono, VII ir VIII dinastij\xc5\xb3 faraonai tebevald\xc4\x97 i\xc5\xa1 Memfio, ta\xc4\x8diau da\xc5\xbena j\xc5\xb3 kaita ir statyb\xc5\xb3 projekt\xc5\xb3 i\xc5\xa1sekimas rodo faraono autoriteto silpnum\xc4\x85. VIII dinastijos faraono Kakaros Ibi piramid\xc4\x97 Sakaroje rodo, kad bent Memfio teritorija buvo paklusni faraonui, ta\xc4\x8diau tik\xc4\x97tina, kad tik ja faraono vald\xc5\xbeia ir apsiribojo. I\xc5\xa1 \xc5\xa1io laikotarpio i\xc5\xa1liko ma\xc5\xbeai informacijos \xc5\xa1altini\xc5\xb3, nes nebebuvo statomi didingi ir ilgai i\xc5\xa1liekantys kapai. Per trisde\xc5\xa1imt VIII dinastijos valdymo met\xc5\xb3 pasikeit\xc4\x97 25 faraonai, kurie galb\xc5\xabt daugelis vald\xc4\x97 vienu metu. Buvo i\xc5\xa1kelta hipotez\xc4\x97, kad j\xc5\xb3 sosto varduose da\xc5\xbenai vartojamas vardas Neferkara gali nurodyti, kad jie paveld\xc4\x97jo sost\xc4\x85 pagal moteri\xc5\xa1k\xc4\x85j\xc4\x85 gimin\xc4\x97s linij\xc4\x85 i\xc5\xa1 VI ir VII dinastij\xc5\xb3 faraon\xc5\xb3. Abydoso karali\xc5\xb3 s\xc4\x85ra\xc5\xa1e nurodyti 17 faraon\xc5\xb3 paeiliui, kas gali nurodyti, kad vienu metu legitiminiu faraonu buvo laikomas tik vienas valdovas._NEWLINE_IX ir X dinastij\xc5\xb3 faraonai vald\xc4\x97 apie 100 met\xc5\xb3. Jie buvo kil\xc4\x99 i\xc5\xa1 Herakleopolio ir pirmuoju i\xc5\xa1 j\xc5\xb3 tikriausiai buvo Meribra Chetis. Tik\xc4\x97tina, kad sostine buvo Herakleopolis, nors neatmestina versija, kad Memfis i\xc5\xa1laik\xc4\x97 sostin\xc4\x97s status\xc4\x85. Bet kuriuo atveju, faraon\xc5\xb3 vald\xc5\xbeia apsiribojo Egipto \xc5\xa1iaurine sritimi ir ilgainiui jie su\xc4\x97jo \xc4\xaf konflikt\xc4\x85 su pietuose esan\xc4\x8diame T\xc4\x97b\xc5\xb3 mieste i\xc5\xa1kilusios XI dinastijos faraonais, i\xc5\xa1 kuri\xc5\xb3 pirmuoju buvo Injotefas I. \xc5\xa0iuo laikotarpiu provincij\xc5\xb3 miest\xc5\xb3 El Moalos, Asjuto, Gebeleino amatininkai buvo pasiek\xc4\x99 auk\xc5\xa1to meistri\xc5\xa1kumo. I\xc5\xa1 miest\xc5\xb3 valdytoj\xc5\xb3 kap\xc5\xb3 objekt\xc5\xb3 \xc4\xafra\xc5\xa1\xc5\xb3 matyti j\xc5\xb3 pasiekimai ir ry\xc5\xa1iai su T\xc4\x97b\xc5\xb3 ar Herakleopolio faraonais. Egiptas i\xc5\xa1 naujo buvo suvienytas valdant T\xc4\x97b\xc5\xb3 faraonui Mentuhotepui II. Nesant informacijos i\xc5\xa1 jo valdymo vidurio neai\xc5\xa1ku, ar tai \xc4\xafvyko karin\xc4\x97mis, ar diplomatin\xc4\x97mis priemon\xc4\x97mis. V\xc4\x97lesn\xc4\x97 istorija nerodo pre\xc5\xa1i\xc5\xa1kumo tarp T\xc4\x97b\xc5\xb3 ir Herakleopolio.\n_START_SECTION_\nKaralyst\xc4\x97s pasikeitimai\n_START_PARAGRAPH_\nSkurd\xc5\xabs, sunkiai \xc4\xafskaitomi \xc5\xa1altiniai pasakoja, kad kai kurie, ypa\xc4\x8d Edfu, T\xc4\x97b\xc5\xb3 ir Herakleopolio valdytojai, suformavo savo kariaunas, vaidijosi d\xc4\x97l vald\xc5\xbeios ir nuolat kariavo. Jie \xc4\x97m\xc4\x97 kurti savo dinastijos pasiskelbdami karaliais. D\xc4\x97l ganykl\xc5\xb3 tr\xc5\xabkumo i\xc5\xa1 \xc5\xa1iaur\xc4\x97s \xc4\x97m\xc4\x97 ver\xc5\xbetis klajokli\xc5\xb3 gentys. Apie \xc5\xa1\xc4\xaf laikotarp\xc4\xaf spend\xc5\xbeiama i\xc5\xa1 vietini\xc5\xb3 kunigaik\xc5\xa1\xc4\x8di\xc5\xb3 kapaviet\xc4\x97se i\xc5\xa1likusi\xc5\xb3 \xc4\xafra\xc5\xa1\xc5\xb3._NEWLINE_Kapaviet\xc4\x97s imtos kirsti uolose, nes taip nor\xc4\x97ta jas apsaugoti nuo vagiliavim\xc5\xb3 bei mumij\xc5\xb3 niekinimo. Kito ir religijos esm\xc4\x97. Senojoje karalyst\xc4\x97je \xc4\xaf nemirtingum\xc4\x85 taik\xc4\x97 tik faraonai, dabar daugyb\xc4\x97 ma\xc5\xbeesni\xc5\xb3 kap\xc5\xb3, o kai kur tik antkapini\xc5\xb3 stel\xc5\xb3 \xc4\x97m\xc4\x97 byloti, jog teis\xc4\x99 \xc4\xaf nemirtingum\xc4\x85 \xc4\xafgijo ir kiti turtingi \xc5\xbemon\xc4\x97s \xe2\x88\x92 vadinasi pasikeit\xc4\x97 ir visuomen\xc4\x97s strukt\xc5\xabra. Kai kurie nekarali\xc5\xa1ki asmenys prad\xc4\x97jo savintis anks\xc4\x8diau tik faraonams priklausiusias privilegijas \xe2\x88\x92 taip atsirado karst\xc5\xb3 tekstai, nusi\xc5\xbei\xc5\xabr\xc4\x97ti i\xc5\xa1 valdov\xc5\xb3 piramid\xc5\xbei\xc5\xb3 tekst\xc5\xb3._NEWLINE_Ta\xc4\x8diau nors karalyst\xc4\x97je vyravo anarchija, bet tai nestabd\xc4\x97 statybos darb\xc5\xb3. Chetis III kanalais sujung\xc4\x97 Memf\xc4\xaf su kitais deltos centrais; Mentuhotepas I, v\xc4\x97liau ir Mentuhotepas II liep\xc4\x97 kelyje nuo Nilo iki Raudonosios j\xc5\xabros palei vad\xc5\xbeius i\xc5\xa1kasti \xc5\xa1ulinius, kad b\xc5\xabt\xc5\xb3 lengviau pasiekiamos aukso kasyklos ir bazalto karjerai.\n_START_SECTION_\nLiterat\xc5\xabra\n_START_PARAGRAPH_\n\xc5\xa0iuo laikme\xc4\x8diu sukurtas ir literat\xc5\xabros \xc5\xa1edevras \xe2\x80\x9eArfininko daina\xe2\x80\x9c. \xc5\xa0i giesm\xc4\x97 buvo taip pavadinta, nes jos tekstas buvo rastas prie freskos vaizduojan\xc4\x8dios daini\xc5\xb3 su arfa viename kape. Tas kapas priklaus\xc4\x97 faraonui Antefui._NEWLINE__NEWLINE_\xc2\xa0Vie\xc5\xa1pats jisai, \xc5\xa1is gerasis valdovas,_NEWLINE__NEWLINE_\xc2\xa0\xc2\xa0Nuostabi mirtis j\xc4\xaf u\xc5\xbeklupo._NEWLINE__NEWLINE_\xc2\xa0\xc2\xa0Vienos kartos nueina, o kitos toliau gyvena,_NEWLINE__NEWLINE_\xc2\xa0\xc2\xa0Taip jau yra nuo praam\xc5\xbei\xc5\xb3._NEWLINE__NEWLINE_\xc2\xa0\xc2\xa0Kadaise gyvav\xc4\x99 dievai_NEWLINE__NEWLINE_\xc2\xa0\xc2\xa0Ilsisi savo piramid\xc4\x97se._NEWLINE__NEWLINE_\xc2\xa0\xc2\xa0Kilniausi, garsiausi \xc5\xbemon\xc4\x97s_NEWLINE__NEWLINE_\xc2\xa0\xc2\xa0Irgi palaidoti savose piramid\xc4\x97se.'